“สศอ.” เผย MPI ม.ค. หดตัว 2.8% ผลพวงพิษโควิดรอบใหม่ กระทบศก.-เชื่อมั่น
“สศอ.” เผย MPI ม.ค. หดตัว 2.8% ผลพวงพิษโควิดรอบใหม่ กระทบศก.-เชื่อมั่น 
“สศอ.” เผย MPI ม.ค. หดตัว 2.8% ผลพวงพิษโควิดรอบใหม่ กระทบศก.-เชื่อมั่น
25 ก.พ. 2564

นายทองชัย ชวลิตพิเชฐ ผู้อำนวยการสำนักงานเศรษฐกิจอุตสาหกรรม (สศอ.) เปิดเผยว่า ดัชนีผลผลิตอุตสาหกรรม (MPI) เดือน ม.ค.64 อยู่ที่ระดับ 101.82 หดตัว 2.8% เมื่อเทียบกับเดือนเดียวกันของปีก่อน
ทั้งนี้ เนื่องจากเกิดการระบาดของโควิด-19 ระลอกใหม่ส่งผลให้ภาครัฐออกมาตรการควบคุมการแพร่ระบาด โดยกำหนดพื้นที่ควบคุมตามสถานการณ์ความรุนแรง ทำให้กิจกรรมทางเศรษฐกิจและอุปสงค์ในประเทศชะลอตัวซึ่งสะท้อนจาก MPI การกลั่นน้ำมันหดตัวต่อเนื่องเป็นเดือนที่สอง อีกทั้งส่งผลกระทบต่อความเชื่อมั่นของผู้บริโภค ทำให้ยอดขายรถยนต์ในประเทศเดือน ม.ค.64 กลับมาติดลบอีกครั้ง
อย่างไรก็ตามแนวโน้มเศรษฐกิจโลกที่ดีขึ้นตามลำดับ หลังมีความคืบหน้าเกี่ยวกับการฉีดวัคซีนโควิด-19 ในหลายประเทศทำให้เกิดความเชื่อมั่นในการผลิตและการบริโภคส่งผลให้การส่งออกสินค้าอุตสาหกรรมหักทองและรายการพิเศษเดือน ม.ค.64 ขยายตัว 8.22% ซึ่งขยายตัวต่อเนื่องเป็นเดือนที่ 2 และขยายตัวสูงสุดในรอบ 29 เดือน
สำหรับอัตราการใช้กำลังการผลิต (CapU) เดือน ม.ค.64 อยู่ที่ 66.41% เพิ่มขึ้นจาก 63.16% ในเดือน ธ.ค.63
ทั้งนี้ สศอ.คาดการณ์ว่า ดัชนี MPI ปีนี้จะขยายตัว 2.0-3.0% และผลิตภัณฑ์มวลรวม (GDP) ภาคอุตสาหกรรมจะขยายตัว 2.5-3.5% ภายใต้สมมุติฐานอัตราแลกเปลี่ยนอยู่ที่ 29-31 บาท/ดอลลาร์ และราคาน้ำมันดิบดูไบอยู่ที่ 48-55 ดอลลาร์/บาร์เรล